Oficialusis leidinys L 236 , 23/09/2003 p. 0883 - 0884



II. FITOSANITARIJOS TEISĖS AKTAI 1. 31969 L 0464: 1969 m. gruodžio 8 d. Tarybos direktyva 69/464/EEB dėl bulvių vėžio kontrolės (OL L 323, 1969 12 24, p. 1). a) 10 metų laikotarpiu nuo įstojimo dienos Lenkija savo teritorijoje leidžia sodinti tik tas bulvių rūšis, kurios visiškai (laboratoriškai ir lauko sąlygomis) atsparios Synchytrium endobioticum (Schilbersky) Percival bulvių vėžio sukėlėjui. Per šį laikotarpį Lenkijoje imamasi papildomų apsaugos priemonių; kad būtų apsaugota prekyba sėklinėmis ir maistinėmis bulvėmis bei sodinimui skirtais augalais, kurių kilmės šalis yra Lenkija, tiek pačioje Lenkijoje, tiek su kitomis valstybėmis narėmis, kol bus nustatyta, kad buvusiose bulvių vėžio protrūkio vietose nebėra gyvybingų Synchytrium endobioticum (Schilbersky) Percival sporinių arba kad atitinkami sklypai yra aiškiai demarkuoti, t.y. pažymėti kaip užkrėsti Synchytrium endobioticum (Schilbersky) Percival, ir kol papildomų arba griežtesnių nuostatų įgyvendinimas remiantis Direktyvos 69/464/EEB 9 straipsniu taps nebereikalingu. Sklypų redemarkavimas vykdomas vadovaujantis EPPO standartu PM 3/59(1) "SYNCHYTRIUM ENDOBIOTICUM: dirvos tyrimai ir anksčiau užkrėstų vietų redemarkavimas". b) Papildomos priemonės, atsižvelgiant į pripažintus mokslo principus, atitinkamo kenksmingo organizmo biologiją ir galimus jo plitimo kelius, ypač šio organizmo augalų nešiotojų auginimo, prekybos bei perdirbimo sistemą Lenkijoje, apima: i) Dėl sėklinių bulvių: be Direktyvos 2000/29/EB [21] IV priedo A dalies II skirsnio 18 punkto 1 papunktyje išdėstytų reikalavimų, Direktyvos 69/464/EEB 4 straipsnio laikymasis užtikrinamas oficialiai tikrinant konkrečius sklypus, kuriuose buvo išaugintos sėklinės bulvės. Be to, iš vietovių, kuriose nustatyti 2 ir 3 patotipai, sėklinių bulvių negalima vežti į tas Lenkijos teritorijas, kuriose Synchytrium endobioticum (Schilbersky) Percival egzistavimas nenustatytas, taip pat į kitas valstybes nares. "Teritorija" apibrėžiama rajono (Powiat) lygiu. ii) Dėl maistinių bulvių: aa) iš vietovių, kuriose nustatyti 2 ir 3 patotipai, tokių bulvių negalima vežti į tas Lenkijos teritorijas, kuriose Synchytrium endobioticum (Schilbersky) Percival nenustatytas, taip pat į kitas valstybes nares. bb) dėl bulvių, kurių kilmės vieta yra kita nei paminėta aa papunktyje: - kilmės vieta yra teritorija, kurioje Synchytrium endobioticum (Schilbersky) Percival nenustatytas. "Teritorija" apibrėžiama rajono (Powiat) lygiu. arba - kilmės vieta yra auginimo vieta, kurioje Synchytrium endobioticum (Schilbersky) Percival nenustatytas; arba - yra tokios veislės, kuri atspari bent Synchytrium endobioticum (Schilbersky) Percival 1 patotipui, ir, jei jos įvežamos į Lenkijos teritoriją, kurioje tyrimo metu nenustatytas Synchytrium endobioticum (Schilbersky) Percival, taip pat į kitas valstybes nares, buvo nuplautos arba kitokiu būdu nuvalytos ir ant jų nėra žemių. iii) Dėl pasodintų arba skirtų sodinti augalų su šaknimis, auginamų atvirame grunte: be Direktyvos 2000/29/EB IV priedo A dalies II skirsnio 24 punkte išdėstytų reikalavimų, Direktyvos 69/464/EEB 4 straipsnio laikymasis užtikrinamas oficialiai tikrinant konkrečius sklypus, kuriuose šie augalai buvo išauginti. Be to, iš teritorijų, kuriose nustatyti 2 ir 3 patotipai, šių augalų negalima vežti į tas Lenkijos teritorijas, kuriose Synchytrium endobioticum (Schilbersky) Percival nenustatytas, taip pat į kitas valstybes nares. "Teritorija" apibrėžiama rajono (Powiat) lygiu. c) Atsparios bulvių veislės nurodomos remiantis tyrimais, atliekamais pagal Europos ir Viduržemio jūros augalų apsaugos organizacijos (EPPO) Protokolą dėl karantininio grybelio identifikavimo. Oficialus teritorijų ar auginimo vietų, kuriose nėra Synchytrium endobioticum (Schilbersky) Percival, pripažinimas atliekamas remiantis Maisto ir žemės ūkio organizacijos Tarptautiniais fitosanitarijos priemonių standartais Nr. 4 "Kenkėjais neužkrėstų teritorijų nustatymo reikalavimai" arba Nr. 10 "Kenkėjais neužkrėstų auginimo vietų ir kenkėjais neužkrėstų gamybos plotų nustatymo reikalavimai". d) Auginimo vietose, kuriose Synchytrium endobioticum (Schilbersky) Percival nenustatytas, kaip nurodyta b dalies ii punkto bb papunkčio antrojoje įtraukoje, Komisija gali leisti sudaryti atskirus susitarimus dėl neatsparių veislių auginimo su Lenkijos kompetentingomis institucijomis. e) Lenkija visų bulvių augintojų, sandėlių ir paskirstymo centrų registravimo būdu užtikrina, kad visas bulvių siuntas galima būtų susekti iki jų kilmės rajono. Tuo tikslu minėtų augintojų, sandėlių ir išsiuntimo punktų registracijos numeryje turi būti nuoroda į rajonus, kuriuose bulvės buvo auginamos, sandėliuojamos, rūšiuojamos ar pakuojamos. Šis registracijos numeris nurodomas ant kiekvienos bulvių, kurių kilmės vieta yra Lenkija ir kurios vežamos Lenkijos teritorijoje arba į kitas valstybes nares, siuntos. f) Lenkija teikia tyrimų, atliekamų dėl Synchytrium endobioticum (Schilbersky) Percival paplitimo jos teritorijoje, rezultatų metines ataskaitas. Tyrimai turi būti baigti ir visi likę arba galimi nauji užkrėsti sklypai kartu su jų saugumo zonomis, kurios turi būti pakankamai didelės, kad būtų galima užtikrinti aplinkinių teritorijų apsaugą, demarkuoti iki 10 metų laikotarpio pabaigos. Metinėse ataskaitose pateikiami teritorijų ir auginimo vietų, kuriose Synchytrium endobioticum (Schilbersky) Percival nenustatytas, kaip nurodyta b dalies ii punkto bb papunkčio pirmojoje ir antrojoje įtraukose, sąrašai. g) Iki 10 metų laikotarpio pabaigos Komisija, bendradarbiaudama su Lenkijos valdžios institucijomis, išnagrinėja situaciją atsižvelgdama į pokyčius ir nusprendžia, ar reikalingos kokios nors papildomos priemonės. Tokios priemonės patvirtinamos Direktyvos 2000/29/EB 18 straipsnyje nustatyta tvarka. 2. 31991 L 0414: 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1) su paskutiniais pakeitimais, padarytais: - 32002 L 0081: 2002 10 10 Komisijos direktyva 2002/81/EB (OL L 276, 2002 10 12, p. 28). Nukrypstant nuo Direktyvos 91/414/EEB 13 straipsnio 1 dalies, Lenkija ne vėliau kaip iki 2006 m. gruodžio 31 d. gali atidėti Direktyvos 91/414/EEB II ir III prieduose minimos informacijos apie augalų apsaugos produktus, kurie pagaminti ir kuriais prekiaujama tik Lenkijos teritorijoje, ir kuriuose yra 2,4-D, MCPA, karbendazimo arba Mekopropo (MCPP), pateikimo terminus, jei minėti komponentai yra tuo metu išvardyti minėtos Direktyvos I priede ir jei iki 2003 m. sausio 1 d. bendrovės pareiškėjos yra iš tikrųjų pradėjusios dirbti, siekdamos gauti reikalingus duomenis. 3. 31999 L 0105: 1999 gruodžio 22 d. Tarybos direktyva 1999/105/EB dėl prekybos miško dauginamąja medžiaga (OL L 11, 2000 1 15, p. 17) Nukrypstant nuo Direktyvos 1999/105/EB 28 straipsnio 3 dalies, Lenkija gali leisti prekiauti iki 2004 m. sausio 1 d. sukaupta miško dauginamąja medžiaga, neatitinkančia visų Direktyvos nuostatų, tol, kol baigsis atsargos. [21] Tarybos direktyva 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (OL L 169, 2000 7 10, p. 1). Direktyva su paskutiniais pakeitimais, padarytais Komisijos direktyva 2002/36/EB (OL L 116, 2002 5 3, p. 16). --------------------------------------------------